Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 170/05)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12 στοιχείο δ) του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το σημείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΙΣΗΣ: ΑΡΘΡΟ 5

ΠΟΠ ( ) ΠΓΕ (X)

Εθνικός αριθμός φακέλου: -

1. Αρμόδια εθνική αρχή: Ονομασία: Ministère de l'agriculture et de la pêche - Direction des politiques économique et internationale - Bureau des signes de qualité et de l'agriculture biologique

Διεύθυνση: 3, rue Barbet de Jouy - F-75349 Paris 07SP

Τηλ.: (33-1) 49 55 81 01, φαξ: (33-1) 49 55 57 85

2. Αιτούσα ομάδα: 2.1. Ονομασία: Association de promotion de l'agneau de pays (APAP)

2.2. Διεύθυνση: "Toutejoie" - F-86500 Montmorillon

Τηλ.: (33-5) 49 91 30 47, φαξ: (33-5) 49 84 09 36

2.3. Σύνθεση: Παραγωγός/Μεταποιητής (X) Άλλος ( )

3. Τύπος προϊόντος: "Κρέατα και εδώδιμα παραπροϊόντα σφαγίων" σύμφωνα με το παράρτημα ΙΙ άρθρο 38 κεφαλαίο 2 της συνθήκης της Ρώμης.

4. Περιγραφή κατά τη συγγραφή υποχρεώσεων:

(Σύνοψη των όρων που προβλέπονται στο άρθρο 4 παράγραφος 2)

4.1. Ονομασία: "Agneau du Poitou-Charentes"

4.2. Περιγραφή: Πρόκειται για αρνί που γεννιέται και εκτρέφεται στην ίδια εκμετάλλευση, σε ζώνη που χαρακτηρίζεται από παραδοσιακή ημιυπαίθρια εκτροφή. Τα αρνιά σφάζονται σε εγκεκριμένα σφαγεία, τα οποία βρίσκονται στην ίδια ζώνη αναγνώρισης και επιλέγονται ανάλογα με την ηλικία τους (τουλάχιστον δέκα μηνών), τη διάπλαση EUR, το στάδιο πάχυνσης 2-3, το βάρος σφαγίου που περιλαμβάνεται μεταξύ 14 και 22 kg, το ανοικτό χρώμα της σάρκας του, το ανοικτό χρώμα και τη συνεκτικότητα του λίπους του.

4.3. Γεωγραφική περιοχή: Το Agneau du Poitou-Charentes γεννιέται, εκτρέφεται και σφάζεται στο Poitou-Charentes (Charente, Charente-Maritime, Deux-Sèvres και Vienne). Η περιοχή εκτείνεται συνεπώς στα όμορα καντόνια:

- που βρίσκονται στην Haute-Vienne: St Mathieu, Rochechouart, St Junien, Mézière/Issoire, Le Dorat, St Sulpice les Feuilles,

- που βρίσκονται στην Dordogne: Nontron, Bussière-Badil, Mareuil, Verteillac, Ribérac, St Aulaye,

- που βρίσκονται στη Vendée: Chaillé les Marais, Maillezais, St Hilaire des Loges, La Chataigneraie, Pouzauges, Les Herbiers, Mortagne/Sèvre,

- που βρίσκονται στη Maine et Loire: Cholet, Vihiers, Montreuil-Bellay, Saumur,

- που βρίσκονται στην Indre et Loire: Chinon, Richelieu, Ste Maure de Touraine, Descartes, le Grand Pressigny, Preuilly/Claise,

- που βρίσκονται στην Indre: Tournon St Martin, Le Blanc, Belâbre, St Benoît du Sault.

4.4. Απόδειξη προέλευσης: Τα αρνιά γεννιούνται, εκτρέφονται και σφάζονται μέσα στη γεωγραφική περιοχή. Εξακριβώνονται χωριστά το αργότερο τρεις ημέρες μετά τη γέννησή τους από έναν ενιαίο αριθμό (αριθμός εκτροφής που περιλαμβάνει έναν κωδικό του νομού και έναν κωδικό της κοινότητας, τον αύξοντα αριθμό γέννησης του αρνιού). Η εξακρίβωση αυτή ακολουθεί το αρνί έως το σημείο πωλήσεώς του όταν το ζώο διατίθεται στο εμπόριο σε σφάγιο, χάρη στην έκδοση από το σφαγείο του ζυγολογίου στο οποίο αναφέρεται ο αριθμός του αρνιού και ο αριθμός της κτηνοτροφικής εκμετάλλευσης, καθώς και κωδικός που περιγράφει τα πιστοποιήσιμα αρνιά (σύμφωνα με εσωτερικές διαδικασίες). Ένα δεύτερο μέσο εξακρίβωσης συρράπτεται στα μπούτια των πιστοποιημένων αρνιών (κονκάρδες "Agneau du Poitou-Charentes"). Ο συνδυασμός ζυγολογίου/κονκάρδας επιτρέπει να εξακριβώνεται ένα Agneau du Poitou-Charentes. Εάν το σφάγιο έχει τεμαχιστεί, χορηγείται αριθμός στην παρτίδα του τεμαχίου.

4.5. Μέθοδος παραγωγής: - Συνθήκες παραγωγής: Το κρέας Agneau du Poitou-Charentes παράγεται από περιορισμένο αριθμό κρεατοπαραγωγικών φυλών που επιλέγονται για την καλή ποιότητα του κρέατός τους. Το αρνί αναφοράς είναι αρνί που γεννιέται και εκτρέφεται σε ημιυπαίθρια εκτροφή μέσα στη γεωγραφική περιοχή, θηλάζει το μητρικό γάλα τουλάχιστον επί 60 ημέρες και στη συνέχεια τρέφεται με χλόη ανάλογα με τους διαθέσιμους χορτονομικούς πόρους της περιοχής ανάλογα με την εποχή. Η τακτική επιλογή των ζωντανών αρνιών αριστοποιεί την ποιότητα του τελικού σφαγίου.

- Συνθήκες μεταποίησης: Ο χρόνος μεταφοράς είναι περιορισμένος λαμβάνοντας υπόψη το γεγονός ότι τα σφαγεία είναι εγκατεστημένα στη ζώνη παραγωγής. Μετά τη σφαγή και την ψύξη τα καλύτερα σφάγια επιλέγονται με απτική και οπτική εκτίμηση όσον αφορά τα μπούτια, την νεφραμιά, τη ράχη και τις ωμοπλάτες. Οι πληροφορίες όσον αφορά τη σφαγή δίδονται και πάλι στους κτηνοτρόφους προκειμένου να αξιολογήσουν το σχήμα επιλογής και τον τρόπο εκτροφής.

4.6. Δεσμός: - Φήμη: Το Agneau du Poitou-Charentes χαίρει εκτίμησης για τη λεπτότητα του κρέατος και των κοκάλων, και για τα κοντά και δυνατά μπούτια του. Τα πρώτα γραπτά ίχνη ανάγονται στο μεσαίωνα. Όμως η προβατοτροφία αποκτά σπουδαιότητα από το 18ο αιώνα. Αποψιλώνονται και αποξηραίνονται τα έλη. Το πρόβειο κρέας θεωρείται προϊόν. Εφεξής, γίνονται προσπάθειες για να παράγουν συγχρόνως λεπτό μαλλί αλλά και κρέας ποιότητας.

Οι σφαγείς του Poitou-Charentes, συνηθισμένοι να επεξεργάζονται σφάγια με καλή διάπλαση, με την πάροδο των ετών, έλαβαν μέρος στη διαδικασία ώστε να διατίθεται στην αγορά αυτός ο τύπος σφαγίου, και αυτό μόνο και μόνο για να ενισχύσουν τη φήμη του "Agneau du Poitou-Charentes", την οποία κληρονόμησε από το παρελθόν. Πράγματι, με πολύ καλή διάπλαση, καλοσχηματισμένα μπούτια, τα αρνιά αυτά αποστέλλονταν και πουλιόνταν στην επιτροπή των κεντρικών αγορών [Commission aux Halles Centrales (Paris, Ier arrondissement)] και στη Villette, αγορές πολύ απαιτητικές αλλά πολύ προσοδοφόρες. Εκτιμώμενα για την ποιότητα του κρέατός τους (πολύ καλή διάπλαση), για τη "λεπτότητα των κοκάλων τους" και για το "γευστικό και λεπτό κρέας τους" τα "Agneaux du Poitou-Charentes" απέκτησαν σπουδαία φήμη, όπως μπορούν να το αποδείξουν πολλά άρθρα στον τύπο ή μελέτες που έγιναν από συμβούλους.

Σύμφωνα με μια εθνική μελέτη, που πραγματοποιήθηκε τον Ιανουάριο του 1988, και αφορούσε 152 γαλλικές επιχειρήσεις διανομής κρέατος, το "l'agneau du Poitou-Charentes" αναγνωρίσθηκε άμεσα από το 14 % και έμμεσα από το 80 % των υπευθύνων των μεγάλων και μεσαίων καταστημάτων διανομής και αντιστοίχως από το 12 % και το 74 % των μικρών κρεοπωλών.

- Ένα ειδικό χαρακτηριστικό: Το Agneau du Poitou-Charentes είναι αρνί με καλοσχηματισμένα και δυνατά μπούτια. Για να επιτύχουν αυτόν τον τύπο αρνιού, οι κτηνοτρόφοι διασταυρώνουν φυλές φημισμένες για την καλή τους κρεοπαραγωγική διάπλαση. Η φυλή Charmoise, που κατάγεται από την περιοχή, είναι η φυλή η οποία έδωσε αυτό το δυνατό και καλής διάπλασης χαρακτήρα στα αρνιά. Αγροτική φυλή, που προσαρμόστηκε καλά στα συστήματα παραγωγής σε ημιυπαίθρια εκμετάλλευση αξιοποιώντας μια διατροφή με βάση τις χορτονομές (νωπές ή διατηρημένες) και τα σιτηρά που συγκομίζονται στην εκμετάλλευση.

Ωστόσο, δεδομένου ότι έχει μικρή παραγωγικότητα, το αρχικό κοπάδι εξελίχθηκε προς περισσότερο παραγωγικές φυλές αλλά πάντοτε βασισμένες στην καλή διάπλαση: Ile de France, Mouton Charollais, Mouton Vendéen, Rouge de l'Ouest, Suffolk, Texel. Η φυλή Charmoise διατηρήθηκε στη συγγραφή υποχρεώσεων κυρίως με τελικό σκοπό να διευκολύνει τη γέννα των πρωτότοκων ζώων και την τελική φάση διατροφής των αρνιών με χλόη κατά το φθινόπωρο.

Η διασταύρωση μεταξύ των φυλών αυτών επιλέγεται από τον κτηνοτρόφο Agneaux du Poitou-Charentes συναρτήσει των εδαφοκλιματικών συνθηκών αλλά σε όλες τις περιπτώσεις αναζητά ένα αρνί με καλοσχηματισμένα και δυνατά μπούτια. Σε αυτήν την εργασία επιλογής βοηθούν οι οργανώσεις παραγωγών με τεχνικές δράσεις, και οι σφαγείς οι οποίοι εμπλέκονται ευρέως στην επιλογή των ζώων αναπαραγωγής, στοχεύοντας σε διάπλαση που θα συνδέεται με λεπτό σκελετό προκειμένου να λάβουν λεπτές μυϊκές ίνες και καλή απόδοση σε κομμάτια κρέατος εκλεκτής ποιότητας.

4.7. Οργανισμός επιθεώρησης: Ονομασία: QUALISUD

Διεύθυνση: 2, rue des Remparts - F-40000 Mont de Marsan

Τηλ. (33-5) 58 06 15 21, φαξ (33-5) 58 75 13 36

4.8. Επισήμανση: Ονομασία του προϊόντος: "Agneau du Poitou-Charentes"

Γεωγραφική ένδειξη: "Nés, élevés et abattus en Poitou-Charentes"

4.9. Εθνικές απαιτήσεις: -

Αριθ. ΕΚ: FR/00177/00.12.21.

Ημερομηνία παραλαβής της πλήρους αίτησης: 16 Μαΐου 2003.